Predkladacia správa

Materiál „Zhodnotenie administratívnych kapacít rezortov zapojených do implementácie štrukturálnych fondov a kohézneho fondu“ predkladá na rokovanie vlády SR Ministerstvo výstavby a regionálneho rozvoja SR na základe uznesenia vlády č. 328/2004 úlohy C5. z 15.4.2004.
Táto úloha bola uložená na základe materiálu :“Využitie technickej asistencie na refundáciu platov oprávnených výdavkov a použitie refundovaných prostriedkov“,  ktorý bol predložený na rokovanie vlády v apríli 2004. Uvedený materiál riešil zvýšenie administratívnych kapacít podieľajúcich sa na riadení a implementácii štrukturálnych fondov a kohézneho fondu v jednotlivých rezortoch. Obsahoval zdôvodnenie navýšenia počtu administratívnych kapacít, vyčíslenie aktuálneho počtu obsadených a neobsadených administratívnych kapacít, požiadavku na vytvorenie nových miest a odhad využitia refundovaných finančných prostriedkov z limitovanej technickej pomoci na financovanie potrebných administratívnych kapacít. Skoro všetky dotknuté rezorty požadovali zvýšenie administratívnych kapacít zapojených do implementácie štrukturálnych fondov a kohézneho fondu a zdôvodňovali požadované zvýšenie skutočnosťou, že nedisponujú dostatočnými personálnymi kapacitami na efektívnu implementáciu jednotlivých programových dokumentov, na čerpanie finančných prostriedkov určených pre príslušné programové dokumenty a prípravu ďalšieho programovacieho obdobia. Vzhľadom na nedostatočnosť zdôvodnenia k požadovaným počtom, bola ministrovi výstavby a regionálneho rozvoja v spolupráci s ostatnými dotknutými ministrami uložená úloha predložiť na rokovanie vlády zhodnotenie administratívnych rezortov zapojených do implementácie štrukturálnych fondov a kohézneho fondu  v súlade s výsledkom externého auditu pripravenosti riadiacich a kontrolných systémov pre programovanie a implementáciu ŠF a KF a iniciatív Európskych spoločenstiev. 
S cieľom efektívne riešiť problematiku administratívnych kapacít bolo  vytvorenie metodiky kapacitných plánov zverené firme KPMG. Následne bola táto metodika zaslaná jednotlivým rezortom na zadanie údajov. Vyplnené kapacitné plány jednotlivými rezortmi boli pripomienkované (pripomienky boli zaslané jednotlivým rezortom 22.10.2004) a konečnú verziu kapacitných plánov so zapracovanými pripomienkami bolo potrebné zo strany rezortov zaslať k 1.11.2004. Vychádzalo sa z predpokladu, že na základe výsledkov dodaných kapacitných plánov bude možné zhodnotiť požadované zvýšenie administratívnych kapacít, keďže predpokladaným cieľovým výstupom kapacitného plánovania malo byť vytvorenie komplexného prehľadu očakávanej potreby administratívnych kapacít jednotlivých orgánov, inštitúcií a programov na základe kvalifikovaných odhadov očakávaného objemu práce a časovej náročnosti jednotlivých aktivít.
Avšak výstupy z dodaných kapacitných plánov nie je možné pokladať za relevantné na zdôvodnenie požadovaných počtov  z nasledovných dôvodov:
1.	Nie všetky dodané kapacitné plány boli zvládnuté na technickej úrovni. Jednotlivé inštitúcie nedostatočne, resp. nesprávne pochopili dodanú metodiku kapacitných plánov, pri zadávaní údajov dochádzalo k technickým chybám, preto dodané výsledne výstupy z metodiky  nie je možné považovať za správne. 
2.	Očakávané objemy prác a časová náročnosť jednotlivých aktivít  na rok 2005 boli zadávané iba odhadom.
3.	Frekvencia jednotlivých procesov za rok 2005 , november a december 2004  bola zadávaná odhadom.
4.	V súčasnosti ale nie je možné objektívne zhodnotiť ani očakávané objemy prác, ani frekvenciu a časovú náročnosť jednotlivých aktivít v jednotlivých rezortoch v roku 2005, keďže všetky rezorty sa nachádzajú na začiatku obdobia implementácie ŠF a KF
	Materiál bol vypracovaný na základe dodaných kapacitných plánov za jednotlivé rezorty  a obsahuje súhrnnú tabuľku administratívnych kapacít (počty existujúcich pracovných miest, počty požadovaných pracovných miest) za všetky rezorty.
 	Na základe vyššie uvedeného materiál navrhuje, aby minister výstavby a regionálneho rozvoja SR spolu s ministrami dotknutých rezortov  predložili  v prípade odôvodnenej požiadavky na zvýšenie administratívnych kapacít zapojených do implementácie ŠF a KF za príslušný rezort zdôvodnenú požiadavku na rokovanie vlády SR.
Materiál obsahuje doložku finančných, ekonomických, environmentálnych vplyvov a vplyvov na zamestnanosť.